Benke László

 *Poklok partjain*

 Élet-Isten gazdag világosságában

 gonoszok rejtőznek álruhában,

 szeretet álarcába bújva

 vedlik kígyóbőrüket

 újra meg újra.

 Mosolyogva, sziszegve csalnak

 csapdájukba, mondom magamnak

 és minden vaknak.

 Látni se merem, mit akarnak.

 Megdermedve állok

 életem és hitem maradék özönében.

 Akit szerettem, akiért térden álltam

 mélységek fölött

 fegyelmezetten, hol ziláltan,

 hiába kiáltottam: szeretlek,

 mondd, hogy te is szeretsz,

 akiért elmiséztem éveket, évszázadokat,

 tudom már, hogy ő is csak egy a bűnösök közül.

 Május, Május, kárhozat, Napistenem,

 irtózat remegtet, szétdurran szívem

 e fény- és virágözönben, rögtön meghalok.

 Mindegy, hogy vagyok, vagy nem vagyok?

 Kit éjjel-nappal öleltem boldogan,

 gonoszok öröklött gonosza

 mióta megfogant.

 Vezess még mélyebb pokolra, sötét angyalom.